Religion C er **et nyt fag** i 3.g. Man skal **give det tid**, før man forstår fagets indhold og formål. Efter ca. et halvt års undervisning falder brikkerne for alvor på plads, når man har haft nogle forløb.

**Første karaktergivning** er et udtryk for, hvordan man har klaret sig i **begyndelsen** og **hvor man ligger fagligt** på det tidspunkt, hvor karakteren gives, dvs. lige før efterårsferien. Man har haft **to måneders** Religion C.

Husk at **karakter** sagtens kan **stige**, men den kan også **falde**. Derfor kan det være taktisk klogt af læreren ikke at give for høje karakterer første gang. Tallet 12 gives sjældent ved første karaktergivning.

**Karakterer gives forskelligt**, fordi vi er forskellige og har forskellige evner. En karakter er ikke en dom, men en **vejledende vurdering og feedback**. Læs altid din karakter i lyset af **lærerens kommentarer** på lectio.

Vores **pensum** dækker over **4 emner** og **forløb**. For at kunne få en høj **årskarakter** skal man have godt **kendskab til alle 4 emner** og ikke blot ét emne.

Faget Religion C arbejder meget **metodisk** og **komparativt**. Det er vigtigt, at man kender **indholdet af religionerne**, men også at man kan **anvende metoder** og kan **sammenligne** **religionerne** på tværs.

Disse kompetencer vægter vi højt i faget:

* Evne til at tilegne sig **viden** og til at forstå indholdet af religionerne.
* **Analytisk sans**, når vi undersøger kilder ’indefra’ og ’udefra’ og hermed kritisk tankegang.
* Anvendelse af **faglige begreber**, der præciserer de pointer, som eleven kommer frem til.
* **Fortolkning af kilderne** og at kunne læse dem i en religionsfaglig og samfundsmæssig **kontekst**.
* **Bevidsthed** om forskellene på subjektive holdninger og faglige analyser.
* **Citatteknik** og **brugen af konkrete eksempler** fra vores materialer, når vi analyserer stoffet.

Metoder i Religion C er fx følgende:

* Tekstanalyse og fortolkning (nærlæsning og kildekritik).
* Uddybelse af synsvinkler (’indefra’ og ’udefra’) og genrebestemmelse af kilderne.
* Komparativ metode, hvor eksempler sammenlignes.
* Religionshistorisk læsning, hvor kilderne sættes ind i en historisk ramme.
* Religionsfænomenologi, hvor religiøse fænomener analyseres og sammenlignes.
* Religionssociologi, hvor religiøs praksis undersøges ud fra interviews, statistik, surveys, deltager-observation, m.m. Religiøse aktører er levende udtryk for religion, som man kan undersøge.

De faglige mål er ikke de eneste parametre, som læreren anvender ved karaktergivning. Her ses også på:

* Fremmøde og stabilitet i undervisningen, så du undgår for mange ’faglige huller’.
* Aktiv deltagelse i timerne, både i grupper og i plenum/klassen.
* Lektielæsning og evne til at bruge materialet i timerne.
* Koncentration, ro og fagligt fokus: Er eleven med og deltagende i det faglige arbejde?
* Samarbejdsevne (fx i grupper) og evne til at følge opgaveinstrukser fra læreren.